30. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 17 της 3/14 Ιαν. 1977 (ΦΕΚ Α΄ 11) Περί μετονομασίας και τροποποιήσεως περιεχομένου κενής τακτικής έδρας της Γεωπονικής και Δασολογικής Σχολής του Πανεπιστημίου Θεσσαλονίκης. Άρθρ.1.-Η παρά τη Γεωπονική και Δασολογική Σχολή του Αριστοτελείου Πανεπιστημίου Θεσσαλονίκης, υφισταμένη κενή τακτική έδρα των Γεωργικών Εφαρμογών και Κοινωνιολογίας ιδρυθείσα δια του Β.Δ. 251/65 (ΦΕΚ 64/Α΄/65) μετονομάζεται εις τακτικήν έδραν των «Γεωργικών Εφαρμογών και Αγροτικής Κοινωνιολογίας» έχουσα ως περιεχόμενον την Έννοιαν, περιεχόμενον και προγράμματα γεωργικών εφαρμογών και εκπαιδεύσεως, μεθόδους διαδόσεως γεωργικών βελτιώσεων και αξιολογήσεως τούτων, ψυχολογίαν αγροτών και επαγγελματικήν εκπαίδευσιν αυτών, εισαγωγήν εις την κοινωνιολογίαν, αγροτικήν κοινωνιολογίαν, δημοσιογραφίαν, κοινωνιολογικά προβλήματα γεωργικού πληθυσμού, σχεδιασμόν και μεθοδολογίαν συγκεντρώσεως, επεξεργασίας και ερμηνείας γεωργοστατιστικών και κοινωνιολογικών δεδομένων, άνευ μεταβολής του παρ’ αυτή υπηρετούντος πάσης φύσεως προσωπικού. Άρθρ.2.-Το παρά τη δια του άρθρ. 1 του παρόντος μετονομαζομένη έδρα υφιστάμενον εργαστήριον «Γεωργικών Εφαρμογών και Κοινωνιολογίας», μετονομάζεται εις εργαστήριον «Γεωργικών Εφαρμογών και Αγροτικής Κοινωνιολογίας», άνευ μεταβολής του παρ’ αυτώ υπηρετούντος πάσης φύσεως προσωπικού. 